KOMISIJOS REGLAMENTAS (EB) Nr. 618/2008
2008 m. birželio 27 d.
kuriuo tikslinami pagal AKR protokolą ir Susitarimą su Indija importuotino cukranendrių cukraus pristatymo įsipareigojimai 2007-2008 m. pristatymo laikotarpiui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 31 straipsnį,
kadangi:
(1)
2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais taikymo taisykles (2), 12 straipsnyje pateikiamos išsamios taisyklės, kuriomis nustatomi iš AKR protokolą ir Susitarimą su Indija pasirašiusių šalių importuojamų produktų, kurių KN kodas yra 1701, išreikštų baltojo cukraus ekvivalentu, pristatymo įsipareigojimai taikant nulinį muito tarifą.
(2)
Šie kiekiai 2007-2008 m. pristatymo laikotarpiui nustatyti 2008 m. sausio 28 d. Komisijos reglamentu (EB) Nr. 77/2008, nustatančiu pristatymo įsipareigojimus dėl cukranendrių cukraus, kuris turi būti importuotas pagal AKR Protokolą ir Susitarimą su Indija 2007-2008 metų pristatymo laikotarpiu (3).
(3)
AKR protokolo 7 straipsnio 1 ir 2 dalyse nustatytos taisyklės, taikomos tais atvejais, kai AKR valstybė nepristato sutarto kiekio.
(4)
Kompetentingos Barbadoso, Kongo, Kenijos, Madagaskaro bei Trinidado ir Tobago valdžios institucijos informavo Komisiją, kad jos negalės pristatyti viso sutarto kiekio ir kad jos nepageidauja papildomo pristatymo laikotarpio.
(5)
Todėl, pasikonsultavus su atitinkamomis AKR valstybėmis, nepristatytas kiekis turėtų būti perskirstytas, kad jį būtų galima pristatyti 2007-2008 m. pristatymo laikotarpiu.
(6)
Todėl reikėtų panaikinti Reglamentą (EB) Nr. 77/2007 ir, remiantis Reglamento (EB) Nr. 950/2006 12 straipsnio 1 dalimi ir 2 dalies c punktu, patikslinti pristatymo įsipareigojimus 2007-2008 m. pristatymo laikotarpiui.
(7)
Reglamento (EB) Nr. 950/2006 14 straipsnio 2 dalyje teigiama, kad to straipsnio 1 dalis netaikoma kiekiui, perskirstytam pagal AKR protokolo 7 straipsnio 1 ar 2 dalį. Todėl pagal šį reglamentą perskirstytas kiekis turėtų būti importuotas iki 2008 m. birželio 30 d. Tačiau, atsižvelgiant į importo licencijų paraiškoms pateikti skirtą laiką ir į tai, kad sprendimas perskirstyti kiekį priimtas vėlai, šio termino laikytis nebus įmanoma. Todėl Reglamento (EB) Nr. 950/2006 14 straipsnio 1 dalies nuostatos turėtų būti taikomos ir pagal šį reglamentą perskirstytam kiekiui.
(8)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Baltojo cukraus ekvivalento tonomis išreikštų produktų, kurių KN kodas 1701, importuotinų iš AKR protokolą ir Susitarimą su Indija pasirašiusių šalių, kiekis, kurį kiekviena atitinkama eksportuojanti šalis įsipareigojo pristatyti 2007-2008 m. pristatymo laikotarpiu, patikslinamas kaip nurodyta priede.
2 straipsnis
Nukrypstant nuo Reglamento (EB) Nr. 950/2006 14 straipsnio 2 dalies, to reglamento 14 straipsnio 1 dalis taikoma pagal šį reglamentą perskirstytam ir po 2008 m. birželio 30 d. importuotam kiekiui.
3 straipsnis
Reglamentas (EB) Nr. 77/2008 panaikinamas.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 27 d.